b'\n_START_ARTICLE_\nHaj Amin al-Husseini\n_START_SECTION_\nBakgrunn\n_START_PARAGRAPH_\nAl-Husseini var s\xc3\xb8nn av Mohammed Tahir al-Husayni som p\xc3\xa5 dette tidspunktet var mufti av Jerusalem og et prominent, tidlig motstander av sionismen. Familien var den rike og mektige al-Husseini-familien, som eide store landeiendommer i det s\xc3\xb8rlige Palestina, i omr\xc3\xa5det rundt Jerusalem. 13 familiemedlemmer hadde v\xc3\xa6rt ordf\xc3\xb8rere av Jerusalem i \xc3\xa5rene 1864-1920. Hans halvbror Kamil al-Husayni var ogs\xc3\xa5 mufti av Jerusalem fram til 1921, og som Haj Amin al-Husseini etterfulgte i vervet._NEWLINE_I 1912 studerte han islamsk rett ved Al-Azharuniversitetet i Kairo og var her med p\xc3\xa5 \xc3\xa5 danne en antisionistisk, palestinsk studentforening. I 1913, da han var 18 \xc3\xa5r, reiste han p\xc3\xa5 pilegrimsreise til Mekka og ble berettiget til \xc3\xa5 omtale seg selv med tittelen el-Hadj. _NEWLINE_Deretter og fram til utbruddet av f\xc3\xb8rste verdenskrig studerte han administrasjon i Istanbul.\n_START_SECTION_\nF\xc3\xb8rste verdenskrig\n_START_PARAGRAPH_\nHan gikk under krigen inn i den osmanske h\xc3\xa6ren og ble utdannet artillerioffiser, og utstasjonert i Izmir. Under en sykepermisjon hjemme i Jerusalem deserterte han og sluttet seg til det arabiske oppr\xc3\xb8ret mot osmanerne._NEWLINE_Han var velutdannet p\xc3\xa5 linje med det som var vanlig blant stormenn innen Det osmanske rike, og selv om det kunne v\xc3\xa6re forventet at han ville f\xc3\xa5 h\xc3\xb8ye religi\xc3\xb8se verv, brukte han ikke turban f\xc3\xb8r han ble valgt til mufti.\n_START_SECTION_\nEtter f\xc3\xb8rste verdenskrig\n_START_PARAGRAPH_\nAmin al-Husseini deltok ved den syriske nasjonalkongressen i Damaskus i 1919, og han st\xc3\xb8ttet her at emir Faisal skulle bli konge i Det arabiske konger\xc3\xb8mmet Syria, noe han ogs\xc3\xa5 ble 8. mars 1920, men dette varte bare fram til 24. juli 1920. I 1920 grunnla al-Husseini en avdeling av den syriske \xc2\xabAraberklubben\xc2\xbb, Al-Nadi al-arabi, i Jerusalem, som hadde en pro-britisk holdning._NEWLINE_Amin al-Husseini var motstander av en j\xc3\xb8disk stat innenfor grensene av det dav\xc3\xa6rende britiske Palestinamandatet. og virket fra 1920 som nasjonalistleder i Palestina. Etter at demonstrasjoner hadde utviklet seg til \xc3\xa5 bli voldsomme, flyktet han til Syria, og ble d\xc3\xb8mt in absentia til 10 \xc3\xa5rs fengsel for oppr\xc3\xb8rvirksomhet, men ben\xc3\xa5det noen m\xc3\xa5neder senere av den britiske h\xc3\xb8ykommiss\xc3\xa6ren Herbert Samuel.\n_START_SECTION_\nStormufti av Jerusalem\n_START_PARAGRAPH_\nHan ble valgt til mufti av Jerusalem i 1921, men da det islamske r\xc3\xa5d ble dannet \xc3\xa5ret etter, krevde Al-Husseini \xc3\xa5 bli titulert som stormufti, sannsynligvis etter egyptisk modell, og fikk gjennomslag for dette._NEWLINE_Internasjonalt kjent ble han f\xc3\xb8rst da han ble stilt for et britisk tribunal etter en serie massakrer p\xc3\xa5 j\xc3\xb8der i 1929. Til sitt forsvar siterte al-Husseini fra Sions vises protokoller, til tross for at det p\xc3\xa5 dette tidspunktet var kjent at dette verket var en forfalskning utf\xc3\xb8rt av tsarens hemmelige politi._NEWLINE_I 1936 hadde den j\xc3\xb8diske befolkningen i Palestinamandatet vokst til nesten 400\xc2\xa0000. Immigrasjonen var stor, og s\xc3\xa6rlig var dette j\xc3\xb8der som flyktet fra det nasjonalsosialistiske Tyskland og fra \xc3\xb8kende antisemittisme i Europa. Dette \xc3\xa5ret startet det arabiske oppr\xc3\xb8ret som ble kjent som \xc2\xabthe great uprising\xc2\xbb. Oppr\xc3\xb8ret ble ledet av al-Husseini og araberne f\xc3\xb8lte seg marginalisert i sitt eget land, og tydde til b\xc3\xa5de fredelige og voldelige protester. I juli 1937 gikk al-Husseini i dekning hvor han holdt seg i tre m\xc3\xa5neder mens han ledet oppr\xc3\xb8ret. Han dro deretter til Libanon, hvor han var i to \xc3\xa5r under fransk overv\xc3\xa5kning, og flyktet deretter til Irak.\n_START_SECTION_\nForholdet til nasjonalsosialistene\n_START_PARAGRAPH_\nBakgrunnen og innholdet i al-Husseinis st\xc3\xb8tte til aksemaktene, og hans tilknytning til det nasjonalsosialistiske Tyskland og det fascistiske Italia er sv\xc3\xa6rt omdiskutert og omstridt. Noen som Renzo de Felice, benekter at dette kan tas som et uttrykk for likhet mellom arabisk nasjonalisme og den nasjonalsosialistiske/fascistiske ideologien, og at al-Husseini valgte sine alliansepartnere utelukkende av strategiske \xc3\xa5rsaker, og p\xc3\xa5 bakgrunn av at al-Husseini senere skrev i sine memoarer at \xc2\xabdin fiendes fiende er din venn\xc2\xbb, andre hevder at at al-Husseinis motiver var j\xc3\xb8defiendtlig i utgangspunktet._NEWLINE_Da Adolf Hitler kom til makten i 1933, sendte al-Husseini ham gratulasjonstelegrammer, og fra 1938 mottok han ogs\xc3\xa5 v\xc3\xa5pen fra nasjonalsosialistene.\n_START_SECTION_\nAndre verdenskrig\n_START_PARAGRAPH_\nUnder andre verdenskrig flyktet al-Husseini til Tyskland, etter \xc3\xa5 ha deltatt i et anti-britisk/pro-tysk kupp i Bagdad i 1941. Hans slagord under alle oppstander mot britene var Idbah al-Yahud! (\xc2\xabdrep j\xc3\xb8dene!\xc2\xbb)_NEWLINE_V\xc3\xa5ren 1943 ble det rekruttert til den nyopprettede Waffen-SS-divisjonen 13. Waffen-Gebirgs-Division der SS \xc2\xabHandschar\xc2\xbb. Divisjonen rekrutterte mannskaper fra Balkan og rettet seg opprinnelig s\xc3\xa6rlig inn mot den muslimske befolkningen i Bosnia. \xc2\xabHandschar\xc2\xbb (bosnisk/kroatisk: Hand\xc5\xbear) var det lokale ordet for det buete, krumme tyrkiske sverdet (arabisk: \xc2\xabKhanjar\xc2\xbb \xd8\xae\xd9\x86\xd8\xac\xd8\xb1), et historisk symbol for Bosnia og Islam. Al-Husseini assisterte i rekrutteringen, men resultatet var nok skuffende, da de fikk bare rundt halvparten av de 20\xc2\xa0000 - 25\xc2\xa0000 soldatene som var forventet.\n_START_SECTION_\nEtterkrigstiden\n_START_PARAGRAPH_\nAl-Husseini flyktet til Sveits rett f\xc3\xb8r krigen tok slutt, men ble sendt tilbake til Tyskland, og arrestert i Konstanz 5. mai 1945 av franske styrker. 19. mai ble han sendt til Paris-omr\xc3\xa5det, hvor han ble satt i husarrest._NEWLINE_Frankrikes tidligere ambassad\xc3\xb8r til Syria, Henri Ponsot hadde diskusjoner med al-Husseini og ans\xc3\xa5 al-Husseini kunne v\xc3\xa6re nyttig for \xc3\xa5 styrke de franske interessene i Midt\xc3\xb8sten. Allerede 24. mai 1945 ba Storbritannia om at al-Husseini ble utlevert, da de ans\xc3\xa5 ham som britisk statsborger som hadde samarbeidet med Tyskland, og befant seg p\xc3\xa5 listen av krigsforbrytere i tillegg anmodet Jugoslavia om at han ble utlevert p\xc3\xa5 grunn av p\xc3\xa5st\xc3\xa5tt ansvar for massakre p\xc3\xa5 serbere under krigen, men i begge tilfeller n\xc3\xb8lte Frankrike med \xc3\xa5 utlevere ham, og ga ham status som politisk fange. Al-Husseini n\xc3\xb8t en stor frihet i Frankrike, kunne treffe dem han ville, og bevege seg fritt, slik at han ble der i et \xc3\xa5r._NEWLINE_29. mai 1946 forlot al-Husseini Frankrike med et TWA-fly til Kairo med et forfalsket syrisk pass, og det tok 12 dager f\xc3\xb8r den franske utenriksministeren medga at han hadde flyktet, og at britene ikke kunne arrestere ham i Egypt hvor han fikk asyl av kong Farouk I av Egypt. Heller ikke Egypt im\xc3\xb8tekom Jugoslavias anmodning om utlevering av ham for krigsforbrytelser og forbrytelser mot menneskeheten._NEWLINE_Han fortsatte \xc3\xa5 ha innflytelse innen den arabiske politikken. Blant annet organiserte han fra Syria i 1947-1948 Palestina-arabernes motstand mot FNs beslutning om \xc3\xa5 dele Palestina i en j\xc3\xb8disk og en arabisk stat. Han ble 1. oktober 1948 utnevnt av Den arabiske liga som leder for den palestinske regjeringen i Gaza, under egyptisk kontroll._NEWLINE_Han pr\xc3\xb8vde p\xc3\xa5 denne tiden uten hell \xc3\xa5 skaffe seg en lederstilling blant palestinerne, men uten hell. Han bodde f\xc3\xb8rst i Kairo deretter, fra 1959 i Beirut, hvor han d\xc3\xb8de. Han ba om \xc3\xa5 ble begravet i sin hjemby Jerusalem, noe de israelske myndighetene ikke har tillatt.'